CELEX: 32013R1224
Language: sl
Date: 2013-11-29 00:00:00
Title: Uredba Komisije (EU) št. 1224/2013 z dne 29. novembra 2013 o spremembi Uredbe (ES) št. 800/2008 glede obdobja uporabe

30.11.2013   
            
            
               SL
            
            
               Uradni list Evropske unije
            
            
               L 320/22
            
         UREDBA KOMISIJE (EU) št. 1224/2013
   z dne 29. novembra 2013
   o spremembi Uredbe (ES) št. 800/2008 glede obdobja uporabe
   EVROPSKA KOMISIJA JE –
   ob upoštevanju Pogodbe o delovanju Evropske unije, zlasti člena 108(4) Pogodbe,
   ob upoštevanju Uredbe Sveta (ES) št. 994/98 z dne 7. maja 1998 o uporabi členov 92 in 93 Pogodbe o ustanovitvi Evropske skupnosti za določene vrste horizontalne državne pomoči (1),
   po posvetovanju s Svetovalnim odborom za državno pomoč,
   ob upoštevanju naslednjega:
   
               (1)
            
            
               Uredba Komisije (ES) št. 800/2008 (2) bo prenehala veljati 31. decembra 2013.
            
         
               (2)
            
            
               Komisija je s sporočilom o posodobitvi področja državnih pomoči EU (3) z dne 8. maja 2012 začela obsežni pregled pravil o državni pomoči. V okviru tega pregleda je bila Uredba (ES) št. 994/98 že spremenjena z Uredbo Sveta (EU) št. 733/2013 (4). Več drugih instrumentov s področja državne pomoči, na primer tistih, ki se nanašajo na raziskave in razvoj ter inovacije, okoljsko pomoč, tvegani kapital ter pomoč za reševanje in prestrukturiranje podjetij v težavah, je še vedno v postopku revizije. Prilagoditve navedenih instrumentov ne bo mogoče dokončati do takrat, ko Uredba (ES) št. 800/2008 preneha veljati. Za zagotovitev skladnega pristopa v okviru vseh instrumentov državne pomoči je torej ustrezno, da se obdobje uporabe Uredbe (ES) št. 800/2008 podaljša do 30. junija 2014.
            
         
               (3)
            
            
               Uredbo (ES) št. 800/2008 bi bilo zato treba ustrezno spremeniti.
            
         
               (4)
            
            
               Zaradi podaljšanja obdobja veljavnosti Uredbe (ES) št. 800/2008 nekatere države članice morda želijo podaljšati ukrepe, za katere je bil v skladu s členom 9 navedene uredbe predložen povzetek podatkov. Za namene zmanjšanja administrativnega bremena je ustrezno, da se za povzetek podatkov v zvezi s podaljšanjem navedenih ukrepov šteje, da je bil sporočen Komisiji, pod pogojem, da zadevni ukrepi niso bili bistveno spremenjeni.
            
         
               (5)
            
            
               Ta uredba bi morala začeti veljati dan po objavi v Uradnem listu Evropske unije, da se omogoči podaljšanje obdobja uporabe Uredbe (ES) št. 800/2008 pred prenehanjem njene veljavnosti –
            
         SPREJELA NASLEDNJO UREDBO:
   Člen 1
   V členu 45 Uredbe (ES) št. 800/2008 se drugi odstavek nadomesti z naslednjim:
   
      „Uporablja se do 30. junija 2014.“
   
   Člen 2
   Kadar država članica zaradi spremembe Uredbe (ES) št. 800/2008 želi podaljšati ukrepe, za katere je bil Komisiji v skladu s členom 9 Uredbe (ES) št. 800/2008 predložen povzetek podatkov, se za povzetek podatkov v zvezi s podaljšanjem navedenih ukrepov šteje, da je bil sporočen Komisiji, pod pogojem, da zadevni ukrepi niso bistveno spremenjeni.
   Člen 3
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v državah članicah v skladu s Pogodbama.
      V Bruslju, 29. novembra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 142, 14.5.1998, str. 1.
   
      (2)  Uredba Komisije (ES) št. 800/2008 z dne 6. avgusta 2008 o razglasitvi nekaterih vrst pomoči za združljive s skupnim trgom z uporabo členov 87 in 88 Pogodbe (UL L 214, 9.8.2008, str. 3).
   
      (3)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij: Posodobitev področja državnih pomoči EU, 8.5.2012, COM(2012) 209 final.
   
      (4)  UL L 204, 31.7.2013, str. 11.